ET Euroopa Liidu Teataja C 308/17

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 308/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„POMODORO DI PACHINO”

EÜ nr: IT-PGI-0105-0153-23.11.2010

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus — ☒ Geograafiline piirkond —  Päritolutõend — ☒ Tootmismeetod —  Seos piirkonnaga — ☒ Märgistus —  Riiklikud nõuded — ☒ Muud: kontrolliasutus, õigusalaste viidete ajakohastamine, pakendamine

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatused:

Spetsifikaat

3.1. Toote kirjeldus:

Artiklisse 6 on lisatud:

„Tomati „Pomodoro di Pachino” peamised omadused on järgmised:

— tihe viljaliha;

— vilja siseruum väike;

— suur suhkrusisaldus, mis mõõdetuna lahustuvate kuivainete sisaldusena on üle 4,5 Brixi kraadi.”

Need omadused on olnud alati kirjas kokkuvõttes, kuid mitte spetsifikaadis ning seetõttu otsustati spetsifikaati kohandada.

3.2. Geograafiline piirkond:

Väljapakutud muudatuse eesmärk on parandada artikli 3 viimases lõigus olnud viga. Vecchio jõesuue asub 5,5 km kaugusel ja mitte 4 km kaugusel nagu spetsifikaadis ekslikult osutatud.

3.3. Tootmismeetod:

Artiklis 4 on istutustiheduse vahemikku suurendatud ja kõige madalamat näitajat vähendatud (enne 2, nüüd 1,5), kuna viljelustavast sõltuvalt võib istutustihedus olla ühe varrega taime puhul suurem ja kahe varrega taime puhul väiksem. Kõige hiljutisemate tehniliste andmete kohaselt on viimasel juhul vajalik istutustihedus 1,5 taime ruutmeetri kohta, sest nii saab parimal viisil taime eest hoolt kanda ilma toote omadusi kuidagi kahjustamata.

Artiklis 4 on muudetud ka mõõtühikut: ühik ms, mis sattus teksti trükiveana ega vasta mingile elektrijuhtivuses kasutatavale mõõtühikule, on asendatud ühikuga μS/cm.

Artiklis 4 on suurendatud ka saagikuse näitajaid. Varasemad näitajad olid:

„— sile ümmargune tomat: 100 tonni hektari kohta;

— ribiline tomat: 75 tonni hektari kohta;

— kirsstomat: 50 tonni hektari kohta.”

Uued näitajad on:

„— sile ümmargune tomat: 120 tonni hektari kohta;

— ribiline tomat: 90 tonni hektari kohta;

— kirsstomat: 70 tonni hektari kohta;”

Muudatus on tehtud tehnilistel põhjustel: spetsifikaadi kinnitamisest kuni tänaseni on kasvuhooned edasi arenenud ja nende maht on suurenenud 2–2,5 kuupmeetrilt 2,5–3 kuupmeetrini. Kuna kasvuhooned on kõrgemad, saavad taimed vabalt kasvada, eelistatud on indeterminantsed sordid ja nii kasvab taimel rohkem viljakandvaid oksi ja seega ka tomatikobaraid. See ei muuda kuidagi vilja maitseomadusi, pigem vastupidi, taime kõrgematel okstel kasvavate tomatite maitseomadused on paremad.

3.4. Märgistus:

Artiklisse 7 on lisatud järgmine tekst: „Tarbimisse on lubatud anda ka avatud pakendeid, kuid sel juhul peab iga üksik tomat olema varustatud kleebisega, millel KGT „Pomodoro di Pachino” on selgelt ära tuntav, lisaks tuleb järgida märgistamisega seotud kohustusi, milles on sätestatud märgisel nõutavad tähistused.”

Erand pakendi sulgemise kohta on hädavajalik suurte ümmarguste või ribiliste tomatite puhul, mille kaal jääb vahemikku 60–120 grammi ja mida müüakse lahtiselt kaalukaupa või üksikult, kuid mitte terviklikes pakendites.

3.5. Muu:

Artiklis 5 on ajakohastatud viidet õigusaktile (määrus (EÜ) nr 510/2006) ning lisatud kontrolliasutuse andmed.

Artiklis on muudetud viidet õigusaktile ja osutatakse nüüd määrusele (EÜ) nr 510/2006, millega reguleeritakse põllumajandustoodete ja toidu kaitstud geograafiliste tähiste ja kaitstud päritolunimetuste kaitset.

Artiklis 7 on ajakohastatud viidet õigusaktile (määrus (EÜ) nr 1898/2006).

Artiklis 7 on tekst „… KGT „Pomodoro di Pachino” peavad olema pakendatud kastidesse. Kasti kaal ei tohi ületada 10 kg. Kasutada tuleb üksnes uusi kaste” asendatud tekstiga „… KGT Tomatid „Pomodoro di Pachino” peavad olema pakendatud uutesse ühekordselt kasutatavatesse eri liiki pakenditesse, mis on vastavuses kehtivate õigusaktidega ja mille kaal ei ületa 10 kg.”.

Muudatuse tulemusena on artikli järgnevas osas sõna „kast” asendatud sõnaga „pakend”.

Selle terminoloogilise muudatuse tingis asjaolu, et mõiste „kast” ei vasta eri pakendiliikidele, mida tootmispiirkonnas kasutatakse; seega peeti vajalikuks asendada see sõnaga „pakend”, rõhutades riiklikes ja Euroopa pakendamisalastes õigusaktides kehtivat kasutust.

Artiklis 7 on mõiste „märk” ja „tähis”, mida kasutati toote graafiliseks tähistamiseks, asendatud sõnaga „äratuntav logo”, mis on asjakohasem ja sobivam mõiste ja mida kasutatakse ka muude toodete spetsifikaatides.

KOONDDOKUMENT

NÕUKOGU MÄÄRUS (EÜ) nr 510/2006

„POMODORO DI PACHINO”

EÜ nr: IT-PGI-0105-0153-23.11.2010

KGT ( X ) KPN ( )

1. Nimetus:

„Pomodoro di Pachino”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Kaitstud geograafilise tähisega „Pomodoro di Pachino” tähistatakse määratletud piirkonnas toodetud värskeid tomateid liigist Lycopersicum esculentum Mill.

Kaitstud geograafiline tähis „Pomodoro di Pachino” hõlmab järgmisi tomatiliike:

— sile ja ümmargune;

— ribiline;

— kirsstomat.

Tomati „Pomodoro di Pachino” peamised omadused on järgmised:

— tihe viljaliha;

— vilja siseruum väike;

— suur suhkrusisaldus, lahustuvate kuivainete sisaldusena mõõdetuna üle 4,5 Brixi kraadi.

Viljad peavad kuuluma ekstrakategooriasse või I kategooriasse ja peavad olema:

— terviklikud;

— värske välimusega;

— veatud, tarbimiseks kõlbmatud mädanenud või riknenud tooted ei ole lubatud;

— puhtad, nähtavate võõrkehadeta;

— võõra lõhna ja maitseta.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Tomatid „Pomodoro di Pachino” peavad olema kasvatatud määratletud geograafilises piirkonnas ja katmikalal (kasvuhoones või kile või muu kattematerjaliga kaetud kasvutunnelis). Kui kasvuperiood on suveajal, võivad taimed olla kaitstud samasugusele struktuurile tõmmatud putukavõrguga.

Tomati kasvatamine mujal kui mullas ei ole lubatud.

3.6. Erieeskirjad viilutamise, riivimise, pakendamise jm kohta:

Tomatit „Pomodoro di Pachino” (KGT) võib pakendada saagi koristamise päeval vahetult põllumajandusettevõttes või selleks ettenähtud pakendamiskohas.

Pakendamine peab toimuma kommuuni territooriumil asuvates pakendamiskohtades, isegi kui kommuun kuulub üksnes osaliselt tootmispiirkonna alla. Tänu pakendamisele tootmispiirkonnas õnnestub turustamisetapis vältida tootekadusid, mille põhjuseks on vilja pinnal tekkinud lõhed, kus hakkab arenema hallitus ning mille tõttu ei saa toodet lugeda turustatavaks.

Tarbimisse andmisel peab tomat „Pomodoro di Pachino” olema pakendatud uutesse ühekordselt kasutatavatesse eri liiki pakenditesse, mis on vastavuses kehtivate õigusaktidega ja mille kaal ei ületa 10 kg.

Iga pakend peab olema kaetud kaanega, mida ei saa ilma seda katki tegemata eemaldada. Tarbimisse on lubatud anda ka avatud pakendeid, kuid sel juhul peab iga üksik tomat olema varustatud kleebisega „Pomodoro di Pachino” (KGT).

3.7. Erieeskirjad märgistamise kohta:

Pakendil peab olema:

— järgmisel kujul esitatud eriomane logo

— pakendaja ja/või tarnija nimi;

— kaubanduslikud andmed: tomati liik, kategooria, kaal pakendatuna;

— kiri „pomodoro prodotto in coltura protetta” (katmikalal kasvatatud tomat);

— liidu sümbol.

4. Geograafilise piirkonna täpne määratlus:

Tomati „Pomodoro di Pachino” tootmispiirkond hõlmab Pachino ja Portopalo di Capo Passero kommuunide territooriumi tervikuna ning osa Sitsiilia kaguosasse jäävate kommuunide Noto (Siracusa provints) ja Ispica (Ragusa provints) territooriumidest.

5. Seos geograafilise piirkonnaga:

5.1. Geograafilise piirkonna eripära:

Tomati „Pomodoro di Pachino” erilist kasvatuspiirkonda iseloomustab kõrge temperatuur, kogu aasta kohta arvestatud päikesevalguse koguhulk on mandri-Euroopa suurim (teave põhineb satelliitide Land sat ja Meteosat edastatud andmetel). Mere läheduse tõttu on kliima mõõdukas ning kevad-talviseid külmahoogusid esineb harva.

Selliste tingimuste tõttu on kujunenud piirkonnas välja tomatite kasvatamine katmikalal, kus osutatud tingimustele lisandub ka kastmiseks kasutatav eriliste omadustega vesi, mille soolasus jääb vahemikku 1 500 kuni 10 000 μS/cm. Need tingimused mõjutavad selle geograafilise piirkonna tootjate valikut viljade kasvatamisel ja määravad ära tomati „Pomodoro di Pachino” organoleptilised omadused.

5.2. Toote eripära:

Tomati „Pomodoro di Pachino” tuntuse ja edu jaoks olulist rolli mänginud omadused on toote varajasus, mida kohalikud tootjad märkasid juba tootmise algusaegadel. Sellele eripärale lisanduvad muud üksikasjad, mida tarbija on hakanud aja jooksul väga hindama, nimelt maitse, viljaliha tihedus, vilja läikiv välimus ning hea säilivus pärast korjamist, ja mis on võimaldanud sellel viljal turul kanda kinnitada.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Tomat on Pachino piirkonna köögiviljakasvatuse tüüpiline toode. Esimesed tomatikasvatused ulatuvad aastasse 1925, kui põllumajandustootjad, kellel olid piisavat kastmisvett tagavad põhjaveekaevud, rajasid kasvatused piki rannariba.

Esimeste kogemuste põhjal selgus, et selle piirkonna köögiviljaaedades kasvatatud viljad anti tarbimisse ligikaudu 15–20 päeva varem kui teiste piirkondade toodang.

Huvi tomatikasvatuse vastu oli siiski piiratud, kuna piirkond oli keskendunud eelkõige viinamarjakasvatusele. 1950. aastatel hakati tomatit üha laialdasemalt kasvatama. Kasutusele võeti ajatamine ja taime kaitsmine algses kasvuetapis, kuid piirduti siiski üksnes piki rannikuriba kulgevate aladega. Vaatamata soodsale temperatuurile esineb ranniku ääres paraku järske ja ootamatuid temperatuurilangusi, samuti on päevase ja öise temperatuuri vahe väga suur. Sellest tulenevalt on mõnikord ette tulnud kasvatatavate köögiviljakultuuride täielikku hävinemist.

Kõige levinumad viisid taimede külma eest katmiseks olid iga taime eraldi katmine viigikaktuse lehtedega, katusekividega või õlgedest valmistatud mattidega, mis kinnitati traadiga roost põhja külge.

1960ndate aastate alguses hakati kasutama esimesi kasvuhooneid: need olid roost ehitatud sõrestikud, mis kaeti polüetüleenkilega. Järgnevatel aastatel hakati kasvuhooneid ehitama üha kindlamatele konstruktsioonidele: roo asemel kasutati nüüd kastanipuust prusse ja kuuselaudu. Võib väita, et otsides viise, kuidas tomatite kasvu ja valmimist kiirendada, jõuti täiesti loomulikku arenguteed pidi katmikalani.

1970. aastatel raputas viinamarjakasvatust tugev kriis ning paljud varasemad viinamarjakasvatusalad ehitati ümber katmikaladeks, samal ajal tekkisid ka esimesed ühendused, kes hakkasid toodet turustama viitega Pachino päritolupiirkonnale.

Tänu kaasaegsete kohtniisutussüsteemide kasutuselevõtmisele paranesid viljelustehnikad ja hakati üha rohkem kasutama tsingitud metallist kasvuhooneid.

Tomat „Pomodoro di Pachino” saavutas aja jooksul nii riiklikul kui ka välisturul suure tuntuse, mis seostub eelkõige toote väga heade omadustega.

Tootmispiirkonna kliima- ja mullastikutingimused tagavad toote erilised omadused ning tootjate kasutatavad tootmistehnikad on teinud sellest tootest geograafilise piirkonna iseloomuliku kultuuri.

Tomati „Pomodoro di Pachino” kvaliteet on seotud vilja loomupäraste ja seda muudest viljadest eristavate omadustega: maitse, viljaliha tihedus, vilja läikiv välimus ning hea säilivus pärast korjamist. Ka tarbijad hindavad seda omadust ning seetõttu on tomat „Pomodoro di Pachino” nõutud toode, mis omakorda tagab tomatile tuntuse nii Itaalias kui ka välismaal.

Viide spetsifikaadi avaldamisele:

Ministeerium on algatanud määruse (EÜ) nr 510/2006 artikli 5 lõikes 5 sätestatud menetluse, avaldades 6. oktoobri 2010. aasta Itaalia Vabariigi ametlikus väljaandes nr 234 ettepaneku kaitstud geograafilise tähise „Pomodoro di Pachino” tunnustamiseks.

Spetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di Produzione all’esame dell’UE” („ELi läbivaatuseks esitatud spetsifikaadid”).

(1) ELT L 93, 31.3.2006, lk 12.